Γνωμοδότηση για την πρόταση απόφασης του Συμβουλίου σχετικά με τον καθορισμό των κανόνων για την αναγνώριση των μέτρων υγειονομικού και κτηνιατρικού ελέγχου που εφαρμόζουν τρίτες χώρες για το νωπό κρέας και τα προϊόντα με βάση το κρέας ως ισοδύναμων με εκείνα που εφαρμόζονται στην κοινοτική παραγωγή καθώς και των όρων που πρέπει να πληρούνται για την εισαγωγή στην Κοινότητα και την τροποποίηση της οδηγίας 72/462/ΕΟΚ του Συμβουλίου για τα προβλήματα υγειονομικού και κτηνιατρικού ελέγχου κατά τις εισαγωγές βοοειδών, αιγοπροβάτων και χοίρων, νωπού κρέατος και προϊόντων με βάση το κρέας από τρίτες χώρες () (94/C 397/15)

Στις 17 Οκτωβρίου 1994, και σύμφωνα με τα άρθρα 43 και 198 της Συνθήκης περί ιδρύσεως της Ευρωπαϊκής Οικονομικής Κοινότητας, το Συμβούλιο αποφάσισε να ζητήσει τη γνωμοδότηση της Οικονομικής και Κοινωνικής Επιτροπής για την ανωτέρω πρόταση.

Η Οικονομική και Κοινωνική Επιτροπή αποφάσισε να αναθέσει στον κ. Giuseppe Pricolo ως γενικό εισηγητή την προετοιμασία των σχετικών εργασιών.

Η Οικονομική και Κοινωνική Επιτροπή υιοθέτησε κατά την 320ή σύνοδο ολομέλειάς της, στις 23 και 24 Νοεμβρίου 1994 (συνεδρίαση της 24ης Νοεμβρίου 1994), με μεγάλη πλειοψηφία και 1 αποχή την ακόλουθη γνωμοδότηση.

1. Εισαγωγή

1.1. Η εμπορία ζώων και κρεάτων στο εσωτερικό της Ευρωπαϊκής Ένωσης διέπεται από αυστηρή ρύθμιση όσον αφορά τους υγειονομικούς όρους και κατά συνέπεια ένα κοινοτικό καθεστώς ρυθμίζει επακριβώς τους υγειονομικούς όρους στους οποίους πρέπει να ανταποκρίνονται τα εισαγόμενα ζώα και κρέατα από τρίτες χώρες (οδηγία του Συμβουλίου 72/462/ΕΟΚ).

1.2. Το καθεστώς προβλέπει τον καθορισμό καταλόγου τρίτων χωρών εκ των οποίων μπορούν να εισάγονται ζώα και κρέατα. Ο καθορισμός του καταλόγου αυτού έγινε με κριτήρια γενικής φύσεως, όπως η υγειονομική κατάσταση του ζωϊκού κεφαλαίου, η οργάνωση και οι ίδιες οι αρχές των κτηνιατρικών υπηρεσιών καθώς επίσης και οι υγειονομικές ρυθμίσεις που ισχύουν στις εξεταζόμενες τρίτες χώρες.

1.3. Παράλληλα με τα γενικότερα αυτά κριτήρια επιβλήθηκαν και συγκεκριμένες απαιτήσεις στις οποίες πρέπει να ανταποκρίνονται τα σφαγεία, ο κλιματισμός και η διατήρηση των κρεάτων, διότι έτσι εξασφαλίζεται η συμμόρφωση των προϊόντων προς τους υγειονομικούς όρους που θεωρούνται απαραίτητοι στην Ευρωπαϊκή Ένωση.

1.4. Στις διαδικασίες ελέγχου περιλαμβάνονται οι επιθεωρήσεις στο εσωτερικό των τρίτων χωρών των εγκαταστάσεων παραγωγής και διαθέσεως στην αγορά κρεάτων και προϊόντων με βάση το κρέας καθώς και οι έλεγχοι στα σύνορα κατά την εισαγωγή. Οι τελευταίοι αυτοί έλεγχοι προβλέπουν μία σειρά πολύπλοκων διαδικασιών (εξέταση του πιστοποιητικού, σύμμορφου προς ένα προκαθορισμένο πρότυπο, την εμπεριστατωμένη κτηνιατρική επιθεώρηση καθώς και ό,τι είναι απαραίτητο για να εξασφαλισθεί η υγειονομική ακεραιότητα των προϊόντων έως την κατανάλωση).

1.5. Οι κοινοτικές προδιαγραφές προβλέπουν επιπλέον σε ό,τι αφορά πάντα τις τρίτες χώρες που συμπεριλαμβάνονται στον προαναφερθέντα κατάλογο, την δυνατότητα αναγνώρισης των απαιτήσεων σε θέματα υγειονομικού και κτηνιατρικού ελέγχου μιας τρίτης χώρας ως ισοδύναμων με τις κοινοτικές απαιτήσεις μόνο για το νωπό κρέας και τα προϊόντα με βάση το κρέας.

1.6. Η αναγνώριση της ισοδυναμίας σε τελευταία ανάλυση επισπεύδει τις διάφορες διαδικασίες με βάση όμως την τήρηση των προβλεπόμενων και απαιτούμενων εγγυήσεων.

1.7. Με την πρόταση της Επιτροπής επεκτείνεται η αναγνώριση της ισοδυναμίας και στα κρέατα καθώς και στα προϊόντα με βάση το κρέας.

2. Εισαγωγικές παρατηρήσεις

2.1. Με την πρόταση της Επιτροπής επικυρώνονται οι διαδικασίες αναγνώρισης της ισοδυναμίας που είναι κατάλληλες για να εξασφαλισθούν οι οφειλόμενες εγγυήσεις. Πράγματι, η αναγνώριση προϋποθέτει εμπεριστατωμένη ανάλυση της πραγματικής κατάστασης που διέπει τον υγειονομικό τομέα των εξεταζόμενων χωρών. Η ανάλυση αυτή βασίζεται :

- κατ`αρχάς στην προγενέστερη εμπειρία (μόνον οι χώρες που περιλαμβάνονται στον κατάλογο ο οποίος προβλέπεται από το άρθρο 3 της οδηγίας 72/462/ΕΟΚ μπορούν να ληφθούν υπόψη) 7

- στα αποτελέσματα των επιθεωρήσεων που πραγματοποιεί η Κοινότητα στην ενδιαφερόμενη τρίτη χώρα 7

- στο υγειονομικό πλαίσιο του ζωϊκού κεφαλαίου, των κατοικίδιων ζώων και αγρίων ζώων που διαπιστώθηκε στην ενδιαφερόμενη τρίτη χώρα 7

- στην κανονικότητα και την ταχύτητα με την οποία διαβιβάζονται οι πληροφορίες σχετικά με την ύπαρξη στο έδαφος της τρίτης χώρας λοιμωδών ή μεταδοτικών νόσων 7

- στην ανάλυση της νομοθεσίας της τρίτης χώρας σχετικά με την χρήση συγκεκριμένων ουσιών για την διατροφή των ζώων.

2.2. Είναι σκόπιμο να υπενθυμιστεί ότι σε επίπεδο διεθνών συμφωνιών, η Ευρωπαϊκή Ένωση έχει αναλάβει συγκεκριμένες υποχρεώσεις ειδικότερα με τις ΗΠΑ (απόφαση 93/158/ΕΟΚ του Συμβουλίου περί εφαρμογής της οδηγίας 72/462/ΕΟΚ), οι οποίες πρέπει να υλοποιηθούν προς το κοινό συμφέρον.

2.3. Η ΟΚΕ θεωρεί ότι βασικός στόχος της προτάσεως είναι :

- κατ`αρχάς η υλοποίηση ενός ενιαίου υγειονομικού πλαισίου σε παγκόσμιο επίπεδο, εντός του οποίου θα είναι δυνατή η διενέργεια περιοδικών και αμοιβαίων ελέγχων και μάλιστα άνευ προειδοποιήσεως 7

- και η δημιουργία μιας κοινής τράπεζας επιστημονικών γνώσεων, που θα ενημερώνεται μονίμως βάσει των υψηλότερων υγειονομικών επιπέδων.

2.4. Κατά δεύτερο λόγο, η ΟΚΕ οφείλει να διευκρινίσει ότι η πρωτοβουλία της Επιτροπής ορθώς εντάσσεται στις διατάξεις της νέας συμφωνίας ΓΣΔΕ, οι οποίες αναφέρουν ρητώς τις διαδικασίες ισοδυναμίας με βάση προφανώς την τήρηση ενός υγειονομικού καθεστώτος άριστου επιπέδου.

3. Τελικές παρατηρήσεις

3.1. Η ΟΚΕ, εξαιρούμενου του άρθρου 8 εγκρίνει την εξεταζόμενη πρόταση δεδομένου ότι η αναγνώριση των υγειονομικών μέτρων και των μέτρων κτηνιατρικού ελέγχου των τρίτων χωρών ως ισοδυνάμων των μέτρων που εφαρμόζονται στην Ευρωπαϊκή Ένωση αποτελεί το καταλληλότερο μέσο για τον καθορισμό ενός ενιαίου κανονιστικού πλαισίου για όλους τους διεθνείς παραγωγούς κρέατος με βάση υψηλά υγειονομικά κριτήρια.

3.2. Στο νομικό επίπεδο, η ισοδυναμία απορρέει από την απτή εφαρμογή της « αρχής της αμοιβαιότητας » που αποτελεί τον ακρογωνιαίο λίθο του Διεθνούς Δικαίου.

3.3. Η στάση της ΟΚΕ είναι επίσης θετική και ως προς τις πρακτικές συνέπειες που απορρέουν από την συνολική πρόταση, το οποίον σημαίνει ότι μέσω των διμερών συμφωνιών η κοινοτική ρύθμιση προσαρμόζεται καλύτερα στην πραγματικότητα που διέπει κάθε μεμονωμένη τρίτη χώρα με τελικό αποτέλεσμα την απλοποίηση των διαδικασιών συναλλαγής των προϊόντων με βάση το κρέας και την μείωση των τεχνικών χρόνων εμπορίας.

3.4. Σε ό,τι αφορά το άρθρο 8, η ΟΚΕ είναι αναγκασμένη να διαφωνήσει με την πρόταση της Επιτροπής η οποία προβλέπει την μετατροπή της μόνιμης κτηνιατρικής επιτροπής σε απλή συμβουλευτική επιτροπή. Συνεπώς, ζητεί να επικυρωθεί η λειτουργία της ρυθμιστικής επιτροπής όπως έχει σήμερα.

3.5. Εν κατακλείδι, η ΟΚΕ είναι πεπεισμένη ότι η πρωτοβουλία της Επιτροπής αποβλέπει στη δημιουργία μεγαλύτερης ελευθερώσεως των διεθνών συναλλαγών στον τομέα των κρεάτων και των προϊόντων με βάση το κρέας αλλά με απόλυτη τήρηση των κοινοτικών διατάξεων που διέπουν τα υγειονομικά μέτρα και τα μέτρα κτηνιατρικού ελέγχου.

Βρυξέλλες, 24 Νοεμβρίου 1994.

Ο Πρόεδρος της

Οικονομικής και Κοινωνικής Επιτροπής

Carlos FERRER

() ΕΕ αριθ. C 282 της 8. 10. 1994, σ. 11.